นายกฯ หนุนขยายเงินเด็กแรกเกิดถึง 6 ปี
จี้รณรงค์คนไทยไร้ความรุนแรง พม.ปลื้ม ปชช.แห่ร่วมชมผลงานสังคม,เมื่อวันที่ 3 ส.ค.ที่ศูนย์การแสดงสินค้าอิมแพค เมืองทองธานี ในงาน Thailand Social Expo 2018 จัดโดยกระทรวงการพัฒนาสังคมและความมั่นคงของมนุษย์ (พม.) พล.อ.ฉัตรชัย สาริกัลยะ รองนายกรัฐมนตรี กล่าวบรรยายพิเศษเรื่อง สถานการณ์ครอบครัวไทย ว่าครอบครัวเป็นจุดสำคัญและมีผลกระทบต่อสังคมโดยรวม ถ้าอยากเห็นสังคมดีก็ต้องอยู่ที่การสร้างครอบครัวที่เข้มแข็งอบอุ่น อย่างไรก็ตาม ในอดีตครอบครัวไทยเป็นครอบครัวขนาดใหญ่ที่อยู่ร่วมกันหลายรุ่น ทั้งเด็ก ผู้ใหญ่ ผู้สูงอายุ มีการถ่ายทอดความคิด วิถีชีวิต วัฒนธรรมและประเพณีจากรุ่นสู่รุ่น นำไปสู่การสร้างสังคมที่อบอุ่นเป็นมิตร แต่ปัจจุบันครอบครัวเปลี่ยนแปลงจากกระแสโลกาภิวัฒน์ ส่งผลให้มีครอบครัวขนาดเล็กมากขึ้นที่อยู่เฉพาะพ่อแม่ลูก หรือสามีภรรยา หรือครอบครัวเลี้ยงเดี่ยว รวมทั้งครอบครัวแหว่งกลางส่งผลไปถึงความสัมพันธ์ของครอบครัวน้อยลงแต่ก็ยังมีสิ่งดีให้เห็นถึงค่านิยมความกตัญญูทดแทนคุณ แม้ว่าวัยหนุ่มสาวจะออกไปทำงานก็ยังส่งเงินมาจุนเจือครอบครัว ทั้งนี้ เราไม่สามารถต่อต้านกระแสโลกาภิวัฒน์ได้ แต่ทำอย่างไรที่ครอบครัวจะอยู่ร่วมกับสังคมที่เปลี่ยนแปลงให้ได้ ตามพระบรมราโชวาทพระบาทสมเด็จพระปรมินทรมหาภูมิพลอดุลยเดช บรมนาถบพิตร ที่พระราชทานไว้ว่า หากน้ำมาเยอะต้องป้องกัน หากป้องกันไม่ได้ก็ต้องอยู่กับน้ำให้ได้ ซึ่งรัฐบาลก็ได้วางยุทธศาสตร์ชาติ 20 ปี เน้นพัฒนาคนเป็นรากฐานสำคัญในการสร้างความเข้มแข็งชุมชน สังคม และครอบครัว,ด้าน พล.อ.อนันตพร กาญจนรัตน์ รมว.พม. กล่าวว่า งาน Thailand Social Expo 2018 เป็นการรวมพลังของ 11 กระทรวงและอีกกว่า 100 หน่วยงานทั้งภาครัฐและเอกชนที่มาร่วมแสดงผลงานนวัตกรรมด้านสังคมครั้งแรกของประเทศไทย ซึ่งจะจัดถึงวันที่ 5 ส.ค.นี้ งานวันแรกถือว่าประสบความสำเร็จพอสมควร จากนี้จะมีการประเมินและอาจจะขยายผลการจัดงานไปสู่ภูมิภาค ทั้งนี้ ในงาน พล.อ.ประยุทธ์ จันทร์โอชา นายกรัฐมนตรี ได้เป็นประธานเปิดงาน และฝากการบ้านถึง พม.ในประเด็นที่จะทำอย่างไรให้คนไทยไม่ใช้ความรุนแรง มีความใจเย็น หลังจากนี้ พม.โดยกรมกิจการสตรีและสถาบันครอบครัว (สค.) จะเร่งจัดทำเป็นแคมเปญรณรงค์การไม่ใช้ความรุนแรงทั้งในระดับครอบครัว ชุมชน รวมถึงผู้คนบนท้องถนน นอกจากนี้ นายกฯยังได้สนับสนุนโครงการเงินอุดหนุนเพื่อการเลี้ยงดูเด็กแรกเกิดที่อยากจะให้ขยายการจัดสรรเด็กแรกเกิดไปจนถึง 6 ปี ขณะนี้กรมกิจการเด็กและเยาวชน (ดย.) กำลังศึกษา 2 แนวทางเพื่อเสนอคณะกรรมการส่งเสริมการพัฒนาเด็กและเยาวชนแห่งชาติ (กดยช.) แนวทางแรกเสนอขยายจัดสรร ให้กับเด็กแรกเกิดถึง 6 ปี ในครอบครัวยากจนที่รายได้ไม่เกิน 100,000 บาทต่อปี จากเดิมจัดสรรให้เด็กแรกเกิดถึง 3 ปี ในครอบครัวที่มีรายได้ไม่เกิน 30,000 บาทต่อปี และอีกแนวทางคือจัดสรรให้กับเด็กแรกเกิดถึง 6ปีแบบถ้วนหน้า คาดว่าจะเสนอ กดยช.พิจารณาก่อนเสนอคณะรัฐมนตรี (ครม.) ภายในปีนี้.
นายกฯยังได้สนับสนุนโครงการเงินอุดหนุนเพื่อการเลี้ยงดูเด็กแรกเกิดที่อยากจะให้ขยายการจัดสรรเด็กแรกเกิดไปจนถึง 6 ปี 
เด็กแรกเกิด,ครอบครัวยากจน,กดยช.,ยากจน,ครอบครัว,สุขภาพ